**אורנים ללא גבולות: פעילות חינוכית בזירה הבינלאומית - אורנים בראי של רב לשוניות ורב-תרבויות**

**הצעה לסימפוזיונים לכנס  70**

הצעה לשני סימפוזיונים עוקבים הבוחנים את הפעילות של מכללת אורנים בהובלת בית הספר הבינלאומי באורנים בזירה הבינלאומית. הראשון יעסוק בבחינת פעילות והשפעת אורנים בזירה הבינלאומית, ביהדות התפוצות, ובעולם הרחב – באירופה, ארה"ב ובסין. השני יבחן במבט ראי את החברה הישראלית הרב-תרבותית ורב-לשונית המתהווה בקמפוס אורנים וכמו כן את האינטראקציה בין המכללה והקהילות הסובבות אותה. קיים יחס הדדי בין הפעילות של אורנים בזירה הבינלאומית לבין השפעתה של פעילות זו על הסגל והסטודנטים באורנים.

שני הסימפוזיונים יחד מספרים את סיפור השתלבותם של מרצים/חוקרים וסטודנטים של אורנים בפעילות בינלאומית וכוחה של אותה פעילות בהצמחת מודעות לרב-לשוניות ורב-תרבויות בקרב אנשי סגל וסטודנטים בקמפוס. לדוגמא, פרויקט חולמי הגליל משקף את הקשרים מחוץ ובתוך אורנים ומהווה דוגמה של יוזמה בינלאומית ואורנימית שמטרתה להפגיש בצורה אוטנטית בין תלמידי תיכון מקהילות יהודיות וערביות בישראל בליווי סגל וסטודנטים של אורנים, גם הם מתרבויות ושפות מקבילות. אותה הדדיות בדיוק הודגמה במסעותיהם של תלמידים ומחנכים לתפוצות ובמפגשם עם תלמידים מתרבויות ודתות שונות ברחבי העולם.

באופן כללי אפשר לומר שבנאום אורנים קשור בתבור לרב-תרבותיות של אורנים. בנאום של מכללת אורנים התרחשה בשלושה שלבים: הראשון הנו יצירת והעמקת קשר עם מוסדות להשכלה גבוהה וקהילות בחו"ל. השני תהליך בנאום של קמפוס אורנים ע"י אירוח של אנשי סגל וסטודנטים ממוסדות להשכלה גבוהה מחו"ל בקמפוס, ולבסוף היווצרות של אקלים רב-תרבותי בקרב סגל וסטודנטים מתרבויות שונות בארץ.

**סימפוזיון ראשון: אורנים ללא גבולות: פעילות חינוכית בזירה הבינלאומית**

**יו"ר פרופ' דוד מיטלברג**

הסימפוזיון יכלול ארבע ההרצאות הבאות. כל הרצאה 15 דקות ולאחרי ההרצאות דיון:

1. הקיבוץ, החוויה ישראלית ועמיות יהודית 1979-2021- פרופ' דוד מיטלברג
2. הכשרת מורים בתפוצות ברוח אורנים - ג'קי לוי אטיאס, לורי אברמסון
3. פרויקט סין: מכללת אורנים – ד"ר גייל סוסקין, ד"ר אורית דרור
4. בית ספר הבינלאומי באורנים: אתגרים ומשימות – ד”ר מולי פלג

**סימפוזיון שני: אורנים ללא גבולות: אורנים בראי של רב-לשוניות ורב-תרבויות**

**יו"ר ד"ר ג'נינה קהן-הורביץ**

הסימפוזיון יכלול ארבע ההרצאות הבאות. כל הרצאה 15 דקות ולאחריהן דיון:

1. חולמי הגליל: השפעה הפרויקט על הרב-תרבותיות ורב-לשוניות בקהילות בגליל ובמכללת אורנים - ד”ר רחל רביד, ד”ר אמיל חלון
2. חולמי הגליל: המסע וההשפעה על קהילות בחו"ל - ד"ר רוברטה בל-קליגלר ופאתן תאבאג'ה
3. תחושת שייכות לאורנים בקרב סטודנטים מקבוצות תרבותיות שונות - ד”ר לודמילה קריבוש
4. האם רב לשוניות מובילה למודעות וסובלנות לאחרים בקמפוס - ד”ר סוזן יפה

**סימפוזיון ראשון:**

**תקצירי ההרצאות**

* 1. **הקיבוץ, החוויה ישראלית ועמיות יהודית 1979-2021**

**פרופ' דוד מיטלברג**

הרצאה זו מספרת על תולדות מחקר ופיתוח של החוויה הישראלית בקיבוץ, מאולפן הקיבוץ לעולים, דרך פרויקט אורן לתיירים יהודים מהתפוצות עד לתוכניות מסע ואולפן קיבוץ החל מ 1979 עד ימינו.

במחקר הנוכחי נערכה השוואה בין תוכניות מסע מטעם תנועת נוער אחת שמשכן שנה אל מול אולפן קיבוץ שמשכו חצי שנה.

מתוך ממצאי מחקר שנערך ב2020 נבדקו עמדות הנחקרים בסיום התוכניות בתחומים הבאים:

1.      לימודי השפה העברית - ידע בשפה העברית, שביעות רצון מהתקדמות עצמית בלימוד עברית, והוראה פנים מול פנים והוראה מקוונת.

2.      הבועה הסביבתית והמפגש חברתי: קשרים בין משתתפי התוכנית וחברי הקיבוץ.

3.      החוויה הישראלית תחת משבר הקורונה

4.      הערכה כללית של המשתתפים על שהותם בארץ ובתוכנית שהשתתפו בהם.

בשתי התוכניות הנחקרות היה מעניין למצוא כי הבועה הסביבתית שימשה כהגנה כנגד איום הבדידות בקורונה ועל הצלחת התוכנית כולה. הצעירים נהנו מהגנה כפולה – פעם אחת בקבוצת האם שלהם ופעם שניה בזכות המסגרת של הקיבוץ המארחת אותם.

* 1. **הכשרת מורים בתפוצות ברוח אורנים**

**ג'קי לוי-אטיאס, לורי אברמסון**

במפגש זה נדון בייחודה של הכשרת המורים בתפוצות במכללת אורנים ונעמוד על האתגרים, הדילמות וההצלחות. מכללת אורנים באמצעות בית הספר הבינלאומי מכשירה מורים מהתפוצות בתחומי ידע שונים ומגוונים. בבסיס הכשרה זו עומדת תפיסת עולם פלורליסטית וגישה חינוכית חווייתית, יצירתית ומשלבת בין ידע דיסציפלינרי ובין הכשרה להוראתו בדגש על תפיסות פדגוגיות חדישות.

דוגמא להכשרות:

* הכשרות מורים ליהדות בתפוצות
* הכשרות מורים לעברית מברית המועצות לשעבר
* הכשרות מורים להיסטוריה מדרום אמריקה
* השתלמויות למורים בישראל ומהתפוצות במסגרת תכניות קשר בית ספריות.

המחקר וההערכה של התוכניות השונות מעלה כי המשתתפים עוברים תהליך של שינוי בהוראה והעצמה. בתכנית להכשרת מורים ליהדות בתפוצות, מציינים המשתתפים כי שיטות ההוראה והגישות הפדגוגיות החדישות של אורנים מעלים את רמת ההוראה שלהם ואת הלמידה בכיתה. כמו כן, מציינים את חשיבות ההתנסות (פרקטיקום ) המשלבת בין חשיבה רפלקטיבית, שיטות ומודלים חדשים להוראה, וגישה אנושית של המנטורים ומאפשרת למורים להרחיב את ה"רפרטואר", לרכוש ביטחון עצמי ומסוגלות עצמית, וללמוד וללמד באווירה תומכת.

* 1. **לנסוע לשם ולחזור הביתה: מכללת אורנים בסין**

**ד"ר גייל סוסקין, ד"ר אורית דרור**

בהרצאה יוצג מחקר שנערך בעקבות משלחות של מרצות-ים אשר יצאו מטעם החוג לגיל הרך באורנים לסין בשנים 2019-2017. יציאתם-ן נפסקה בעקבות מגפת הקורונה.

המשלחות הוזמנו על ידי מוסדות סיניים, על מנת ללמוד את תפיסות הגיל הרך האורנימיות.

מטרתו של מחקר זה הייתה לבחון מהם המניעים, הרווחים והאתגרים אשר ניצבו בפני המשתתפות-ים במשלחות אלו. במבט רחב, יכול המחקר לשפוך אור על תרומת בנאום מכללה לחינוך לסגל האקדמי העובד בה.

המחקר כלל ראיונות עומק מובנים למחצה עם תשע אנשים אשר היו קשורים למשלחות, הן חברי המשלחות עצמם.ן והן דמויות מפתח בתפקידי ניהול במכללה.

ניתוח הראיונות מצביע על התמות הבאות: (1) תחושת העצמה, (2) השפעה על ההוראה במכללה, (3) דרכי פעולה גמישות, (4) קשירת הקשר עם סין כנדבך משמעותי בבנאום. מסתבר שהעבודה של המרצים שנסעו נתפסה באופן חיובי. יתר על כן, היו הצלחות אחרות שלא היו צפויות מראש. הצלחות אלו היו מורגשות אצל המרצים, החוג ואף ביחידות ניהול של אורנים.

1. **בית הספר הבינלאומי באורנים: אתגרים ומשימות**

**ד”ר מולי פלג**

לבנאום החינוך הגבוה יש ייעוד כלל עולמי: הוא מקדם ומעודד סולידריות ואמפתיה חוצי גבולות, כשקשרים ושיתופי פעולה בין חוקרים וסטודנטים מארצות מפותחות ומתפתחות, מסייעים לבנייה וחיזוק של תשתית ויכולות חברתיות וכלכליות בארצות החלשות יותר.

אחד המדדים לחוסנו ולמעמדו של מוסד אקדמי כיום הוא מידת הבנאום שלו. בית הספר הבינלאומי של אורנים אמון על ביסוס הקשרים הבינלאומיים של המכללה, תוך הפצת הדימוי והיוקרה המלווים מגמה זו. מכאן נגזרים שני יעדיו הבולטים: (1) קידום וחיזוק מגמות בנאום (חיבור אל מוסדות אקדמיים ברחבי העולם, השתתפות בכנסים בינלאומיים, מחקר ופרסומים משותפים, חילופי סגל וסטודנטים). (2) הידוק הקשר עם סגל המרצות והמרצים, תוך עידודם לקידום מקצועי וחיבורם לאפשרויות לימוד ומחקר בחו"ל.

זהו תהליך לא פשוט, שבולטים בו אתגרים מבחוץ - לייסד ולפתח קשרים בינלאומיים בעידן של מגיפה עולמית, הסוגרת גבולות ומצמצמת תנועה, וגם מבית—לעורר תודעה, לספק מידע ולתרגל מיומנויות בקרב חברות וחברי סגל להצטרף לקהילה אקדמית גלובלית. עם אתגרים אלה מתמודד בית הספר הבינלאומי והפנים הם לשינוי חיובי בשתי החזיתות.

**סימפוזיון שני:**

**תקצירי ההרצאות**

* 1. **חולמי הגליל: השפעה הפרויקט על הרב-תרבותיות ורב-לשוניות בקהילות בגליל ובמכללת** **אורנים**

**ד"ר רחל רביד וד"ר אמיל חלון**

חולמי הגליל היא תכנית  נוער וקהילה המקדמת מערכות קשרים חיוביות בין יהודים וערבים בגליל. בתוכנית משתתפים תלמידי תיכון יהודים ערבים ומוריהם ממגוון בתי ספר  בגליל. לתכנית ועד מנהל בינלאומי והיא מנוהלת ע״י בית הספר הבינלאומי במכללת אורנים. מתוך כך, צומחת תרומתה לתהליכי הכשרת מורים להוראה מיטבית המקדמת שיח רגיש תרבותית במסגרות פורמליות ובלתי פורמליות . במהלך המפגשים בתכנית, בא לידי ביטוי החופש להבעת עמדה ודעה אישית בשפת האם יחד עם זכות הבחירה בשפה האנגלית כמגשרת בין זהויות ונרטיבים. המפגש והכרות עם האחר והשונה עומד במרכז כל הפעילויות, במטרה לאפשר חיפוש משמעות בגיל ההתבגרות.

הצלחת התכנית נמדדת על ידי קידום עשיה משותפת ותחושת תקווה אצל התלמידים והמורים של בתי הספר, הסטודנטים והמרצים של אורנים.

בהצגה זו, נספר את סיפור העצמת הזהות האישית של כל אחד מהמשתתפים באמצעות מגוון אופנויות השפה ואת קידום ההיכרות, הקשר והשיח הטעון בין הזהויות באמצעות השפה האנגלית.

* 1. **"חולמי הגליל" המסע והשפעתו על קהילות בחו"ל**

**ד"ר רוברטה בל-קליגלר ופאתן תאבאג'ה**

חולמי הגליל היא תכנית של אורנים שמטרתה לקדם חיים משותפים בגליל דרך חוויות בישראל ובערים בחו"ל. מאז קיומה לפני 7 שנים, משתתפים בתכנית מספר שווה של יהודים וערבים - מורים ותלמידים מבתי ספר תיכוניים בגליל, וסטודנטים ומרצים של מכללת אורנים. בנוסף למגוון החוויות בישראל הכוללות סדנאות, סמינרים, כנסים ועוד, מרכיב משמעותי של התכנית הוא נסיעה לחו"ל.

הרצאה זו מספרת על תוצאה לא צפוייה של התכנית והיא ההשפעה על המארחים בחו"ל.

מסיכומי הביקור שנערכים כל שנה, נמצא שלנוכחות המשלחת הרב תרבותית מישראל השפעה משמעותית על אנשים ומוסדות בחו"ל. בקהילות היהודיות דיווחו מנהלי בתי ספר, מורים ומשפחות מארחות שפגישה עם תלמידים יהודים וערבים מישראל שינתה להם את תפיסותיהם לגבי ישראל. בבתי ספר ציבוריים (לא יהודים) ששם התארחו המשלחת מישראל ביקשו להמשיך את הקשר, הן ברמה חברתית והן ברמה לימודית. גם מורים וגם תלמידים סיפרו ששיחות עם בני גילם בקבוצה כזו הינה דרך למידה עוצמתית ומעניינת.

מאז קיומה של תכנית חולמי הגליל, הביקוש מקהילות בחו"ל לארח משלחת חוזרת רק עולה. מענין לשקול איך תכנית כזו תוכל למנף את ההכרות והנוכחות של אורנים בחו"ל.

* 1. **תחושת שייכות למוסד אקדמי בקרב סטודנטים מקבוצות תרבותיות שונות**

**ד"ר לודמילה קריבוש**

המאמר מציג מחקר כמותי אשר בחן אם קיימת תחושת שייכות למכללה בקרב סטודנטים של אחת המכללות האקדמיות לחינוך בארץ, ואם כן - מהם הגורמים המסבירים אותה. שוער כי תחושת שייכות, אשר מוגדרת בספרות המחקרית כמידת הרגשתו של הפרט לגבי היותו מקובל, מכובד, מוכל ונתמך בסביבתו החברתית וכן כצורך בסיסי שלו להיות חלק מקבוצה, תתפתח גם בקרב קהילה סטודנטיאלית, ועוצמתה תהיה שונה אצל סטודנטים מקבוצות תרבותיות שונות.

המדגם כלל 424 סטודנטים מקבוצות תרבותיות וחברתיות שונות הלומדים במכללה אחת. ממצאי המחקר הצביעו על הבדלים בעוצמת תחושת השייכות בין נציגי קבוצות תרבותיות שונות ועל מספר תנאים להבניית תחושת שייכותם למכללה: צמצום ומניעת חוויית ההדרה; עידוד יחסי גומלין בין סטודנטים ממגזרים שונים; והתנהלות המכללה כקהילה רב-תרבותית. נמצא כי הסטודנטים מצפים למענים התואמים את הערכים הדמוקרטיים המשותפים לצד הערכים הייחודיים של קבוצתם התרבותית הספציפית, ובהתאם לכך מבנים את תחושת שייכותם למכללה. במקביל, נראה כי לעתים העצמת הקבוצות המודרות מביאה לתחושות קשות בקרב הקבוצות הדומיננטיות, אשר חוות כי השפעתן ורצונן להשתייך פוחתים.

* 1. **האם רב לשוניות מובילה למודעות וסובלנות לאחרים בקמפוס?**

**ד"ר סוזן יפה**

קמפוסים של מוסדות אקדמיים מספקים שפע של הזדמנויות לחוויות רב-לשוניות/רב תרבותיות. למרות הפוטנציאל, רוב האינטראקציות בקמפוס מתרחשות בקרב סטודנטים עם רקע תרבותי/לשוני משותף, בעוד שאינטראקציה בין סטודנטים מרקע שונה היא הרבה פחות תדירה ( Summers & Volet, 2008; Gu, 2011). ייתכן שיש קשר בין רב-לשוניות לבין מודעות וסובלנות לרב-תרבותיות/רב-לשוניות בקמפוסים של מוסדות אקדמיים ובחברה בכללותה.

מחקר זה בחן את המודעות והיחס של סטודנטים לרב-לשוניות/רב-תרבותיות בישראל ובקמפוסים, וכן את זהותם החברתית. למעלה מ-300 סטודנטים ישראלים מילאו שאלון מקוון בשפה לבחירתם: עברית, ערבית או אנגלית. השאלון התמקד במודעות הסטודנטים לנוכחותן של תרבויות/שפות שונות בישראל ובקמפוס, ועמדותיהם כלפי השימוש בשפות שונות בכיתה על ידי מרצים וסטודנטים. לבסוף, המשתתפים התבקשו לתאר את זהותם בהתייחס להיבטים החברתיים, התרבותיים והלשוניים.

הסטודנטים הפגינו מודעות מינימלית לרב-לשוניות ברמה הלאומית. עם זאת, חשיפה לרב-לשוניות בחייהם האישיים הביאה להגברת מודעותם, וקידמה יחס סובלני כלפי בני קבוצות אחרות. ממצאים אלו מצביעים על כך שחשיפה לרב-לשוניות/רב-תרבותיות בקמפוס עשויה להגביר את המודעות וסובלנות.